
<ייעוץ משפטי: >
שגית אפיק
<מנהל/ת הוועדה:>
טמיר כהן
<רישום פרלמנטרי:>
רמי בן שמעון
<שינויים בתקציב לשנת 2017>
<היו"ר משה גפני:>

אני מחדש את הישיבה. אנחנו מתחילים בבקשות של ההעברה. הבאנו רק את מה שאישרתם, נכון? מספר פנייה לוועדה 80 עד 81, המשרד להגנת הסביבה.
<דוד שטיינמיץ:>
לא. 81-80 זה של משרד הכלכלה.

<היו"ר משה גפני:>
כלכלה. סליחה. מי מסביר? בבקשה, שטיינמיץ.

<דוד שטיינמיץ:>
אני מוכן, אבל - - -

<היו"ר משה גפני:>
שיסביר מי שצריך לסביר.

<עידו סופר:>
הפנייה נועדה להעברת סכום של 4,700 אלפי שקלים חדשים בהוצאה ו-99,855 אלפי ₪ בהרשאה. אנחנו מדברים על סעיף 38, תמיכה בענפי המשק. עיקר השינויים: הרשאה להתחייב בסף 38 מיליון עבור מימון פעילות התקינה במכון התקנים.

מדובר פה בשינוי שיטת התקצוב ממזומן להרשאה להתחייב על מנת להפחית את העודפים. תקצוב הרשאה בך 30 אלפי ₪ עבור תשתית המחשוב הנדרשת לרפורמה. הגדלת תקציב ההרשאה בסך 25 מיליון "שח עבור חיבור מפעלי תעשייה לגז טבעי לאור הביקוש ובקשת המשרד. 6.7 מיליון לפיתוח כלים דיגיטליים בהתאם לסיכום בין המשרד ל"ישראל דיגיטלית", ו-4.7 מיליון שמועברים מהמשרד להגנת הסביבה למשרד הכלכלה בהתאם לסיכום בין המשרדים.

אם יש שאלות נוספות, אשמח לפרט.

<היו"ר משה גפני:>
בבקשה. יש שאלות?

<סתיו שפיר (המחנה הציוני):>
יש שתי העברות כלכלה, לא?

<היו"ר משה גפני:>
לא. העברה אחת. קודם יש - - -

<עידו סופר:>
סעיף 38.

<היו"ר משה גפני:>
כרגע אנחנו מדברים על העברה אחת. לא חייבים לשאול. יש פה איזו בעיה? יש רק בעיה עם "אביב מחזור".

<דוד שטיינמיץ:>
זה לא קשור - - -

<היו"ר משה גפני:>
מה לא קשור? 

מי בעד אישור הפניות, ירים את ידו. מי נגד? מי נמנע?

הצבעה

בעד הפנייה – פה אחד
פנייה 81-80 אושרה.

<היו"ר משה גפני:>
הפניות אושרו.

אנחנו עוברים למספר פנייה לוועדה 147. משרד הרווחה, בבקשה, פריצקי.
<מכלוף מיקי זוהר (הליכוד):>
מה היה הראשון?

<היו"ר משה גפני:>
הראשון היה משרד הכלכלה. דברים שגרתיים.

<מכלוף מיקי זוהר (הליכוד):>
רביזיה.

<היו"ר משה גפני:>
רביזיה? טוב.

<עידו סופר:>
המשרד מחכה לתקציב הזה - - -

<מכלוף מיקי זוהר (הליכוד):>
גם אני מחכה. אתה יודע לכמה דברים אני מחכה?

<עידו סופר:>
השאלה אם זה קשור.

<היו"ר משה גפני:>
רגע. נדבר אחר כך.

<מכלוף מיקי זוהר (הליכוד):>
קשור. בטח שקשור. הכול קשור.

<היו"ר משה גפני:>
לא גמרנו עוד. מה יש לכם.

כן, בבקשה.

<אייל מדן:>
הפנייה התקציבית נועדה לביצוע שינויים פנימיים במשרד הרווחה בהתאם לסיכומי המשרד עם משרד החינוך, משרד הכלכלה, משרד הבריאות ומשרד ראש הממשלה, ובנוסף לתקצוב הסכמים קואליציוניים בסך של 8 מיליון שקלים.

פירוט של ההסכמים הקואליציוניים: 6 מיליון ₪ לטובת הגדלת מכסות המושמים במסגרות החוץ ביתיות לנוער חרדי מנותק; ועוד 2 מיליון ₪ לטובת תקציב המיועד למסגרות חוץ ביתיות, פנימייה ובתי ספר בהם ניתן טיפול במסגרת של קהילה טיפולית לבני נוער בגיל 12 עד 18 במגזר הדתי והחרדי.

<סתיו שפיר (המחנה הציוני):>
למה כספים כאלה בהסכמים קואליציוניים?

<היו"ר משה גפני:>
שאלה טובה. בבקשה, תשובה. זה לא יהיה יותר. סתיו, לא יהיה יותר. בלי נדר, אני לא אצביע בעד תקציב שאני אצטרך לשים כספים קואליציוניים בתוך העברות.

<מכלוף מיקי זוהר (הליכוד):>
גם אני. 

<היו"ר משה גפני:>
נמאס מהעניין הזה. 
<מכלוף מיקי זוהר (הליכוד):>
נגמר המושג הזה כספים קואליציוניים. בסיס התקציב, ואם לא – אין תקציב.
<היו"ר משה גפני:>
אם לא – אין תקציב. אני אומר את זה - - -

<מכלוף מיקי זוהר (הליכוד):>
גם אני אומר את זה.

<היו"ר משה גפני:>
אמרתי את זה אצל ראש הממשלה.

<מכלוף מיקי זוהר (הליכוד):>
גם אני אומר את זה. למה אנחנו צריכים להיות במצב הזה בכלל?

<היו"ר משה גפני:>
נוער מנותק. נוער חרדי מנותק שהמשרד צריך לעשות את זה.

<מכלוף מיקי זוהר (הליכוד):>
- - - נשלח על ידי ציבור מסוים לכנסת ואנחנו מייצגים ציבור - - -

<היו"ר משה גפני:>
- - - אני מחכה מינואר - - -

<מכלוף מיקי זוהר (הליכוד):>
- - - זו זכותנו לקבל - - -

<סתיו שפיר (המחנה הציוני):>
- - - נציגי המשרד?

<היו"ר משה גפני:>
בבקשה, פריצקי.

<חנן פריצקי:>
מדובר בתגבור, בקטע הקואליציוני, של פעילויות קיימות. בקטעים האלה יש לנו – כמו שאתם יודעים, אמנם התקציב של משרד הרווחה גדל כל הזמן, אבל אין מה לעשות, בהרבה מאוד מקומות יש צרכים גדולים יותר.

מדובר במקרה הזה, פעם אחת, בהגדלת מספר המכסות לנוער חרדי מנותק שנמצא במסגרות שלנו, במסגרות חוץ ביתיות, ופעם שנייה - - -
<סתיו שפיר (המחנה הציוני):>
מי מנהל את המסגרות?

<חנן פריצקי:>
אנחנו קונים שירותים. אלה סוג של ישיבות שעברו תהליך על מנת שבסופו של דבר יידעו לטפל בנוער חרדי מנותק. הם זוכים במכרז - - -

<היו"ר משה גפני:>
מה זה שני מיליון?

<חנן פריצקי:>
עוד רגע. אנחנו מוודאים שאכן הטיפול ניתן שם. יש לנו מספר מכסות מוגדר מאוד – התוספת הזאת תאפשר לנו להגדיל את המכסות.

<סתיו שפיר (המחנה הציוני):>
כמה גורמים כאלה יש?

<חנן פריצקי:>
לדעתי, יש כיום 12 מסגרות כאלה.

<סתיו שפיר (המחנה הציוני):>
אתה רוצה להגיד לי שכל זה חיכה עד עכשיו לאישור משפטי?

<חנן פריצקי:>
התשובה היא שזה מתגלגל הרבה הרבה מאוד זמן. לקח המון זמן בכלל לוודא מה צריך, אחרי זה רצו לוודא מה צריך בתוך זה, איזה סוג של אישור הייעוץ המשפטי צריך לתת. לצערי הרב אני חייב לציין שזו הסנונית הראשונה מתוך ההסכמים הקואליציוניים של חלק מהדברים שהם באמת דברים ראויים ונכונים. כל השאר עדיין נמצא ב-hold, ואנחנו נמצאים, כמו שאתם יודעים, בספטמבר.

<סתיו שפיר (המחנה הציוני):>
יש דברים בהסכמים קואליציוניים שנמצאים ב-hold בצדק. כבר ראינו כמה מקרים כאלה שגם בוטלו אחר כך. אבל פה זה נשמע – למה צריך - -

<חנן פריצקי:>
- - - לפחות שירותי הרווחה, אני אומר, מהבחינה הזאת יש פה כמה דברים - - -

<סתיו שפיר (המחנה הציוני):>
- - שמישהו צריך לסגור דיל כדי שיעבור כסף לדברים כאלה? זה נורא משונה. למשרד הרווחה אין עמדה על זה לפני התקציב?

<חנן פריצקי:>
חייבים להגיד עוד פעם שבנושאים האלה ניתנים שירותים באופן חד משמעי. מדובר על הרחבת שירותים קיימים. חלק גדול מהפעילות מתבצע במהלך השוטף - - -

<היו"ר משה גפני:>
מה פריצקי, אני רוצה לדעת האם הכסף - - -

<חנן פריצקי:>
לשאלתך, 2 מיליון נוספים לקהילות טיפוליות - - -
<היו"ר משה גפני:>
רק שנייה - - -

<חנן פריצקי:>
2 המיליון הנוספים שדיברת עליהן הרגע.

<היו"ר משה גפני:>
כן.

<חנן פריצקי:>
מדובר על קהילות טיפוליות בנפגעי אלכוהול וסמים. יש לנו כ-500 משרות בשנה. התוספת הזאת היא לתגבור של 18 - - -

<היו"ר משה גפני:>
זה גם הסכם קואליציוני.

<חנן פריצקי:>
גם הסכם קואליציוני.

<היו"ר משה גפני:>
והמרכז לנפגעי תקיפה מינית, מה שמופיע כאן, זו גם הבקשה שלי?

<חנן פריצקי:>
לא מופיע כאן, אבל אנחנו הולכים - - -

<היו"ר משה גפני:>
מופיע.

<מיקי רוזנטל (המחנה הציוני):>
באיזה סעיף?

<חנן פריצקי:>
מרכזי סיוע לנפגעי תקיפה מינית – אנחנו עושים את זה במסגרת - - -

<היו"ר משה גפני:>
טיפול בנפגעות תקיפה מינית, זה מה שמרב מיכאלי ביקשה ממני?

<שגית אפיק:>
תכנית מספר אחת.

<היו"ר משה גפני:>
אתם כותבים: "פיתוח כוח אדם, טיפול בנערות במצוקה בקהילה, כולל במגזר הערבי. מרכז טיפול לנפגעות תקיפה מינית". אני ביקשתי וזה אושר כאן בוועדה בשעתו.

<חנן פריצקי:>
זה לא נמצא כאן. זה תיאור התוכנית, אבל לא - - -

<היו"ר משה גפני:>
אז מה זה ההסבר?

<חנן פריצקי:>
הסבר לתוכנית. מה יש בתוך התוכנית. אבל את תוספת 2 מיליון השקלים שגם עלתה פה בשולחן וגם אתה ביקשת, אנחנו הולכים לסדר בשבועות הקרובים. אנחנו ניתן להם תגבור מ-6 מיליון ל-8 מיליון שקלים. זה יימצא בתוך התוכנית ולכן אנחנו עושים העברה - - -

<היו"ר משה גפני:>
כמה זמן עד שזה יבוצע?

<חנן פריצקי:>
אני מעריך שבין שבועיים לשלושה.

<סתיו שפיר (המחנה הציוני):>
עכשיו, מה פשר זה שהורדתם בטיפול חוץ ביתי? שקיצצתם?

<חנן פריצקי:>
אנחנו לא מקצצים. אלה העברות בין משרדיות לכל מיני שירותים שנותנים גם משרדים אחרים. במקרה הזה, זו העברה שלקחנו מסידור נכים במסגרות. יש פרויקט אחד שנמצא במשרד הבריאות במסגרת איזושהי פעולה שהייתה עם בית חולים נווה יעקב – זה היה גם בתקשורת – איכשהו חלק מהחוסים עדיין נשארו במשרד הבריאות וכתוצאה מזה הם מטפלים בחוסים האלה ולכן אנחנו מעבירים להם את התקציב.
רוב הפעולות פה הן העברות בין משרדיות של כל מיני פעילויות שאנחנו עושים במשותף עם משרדים אחרים, בעיקר עם בריאות וחינוך. אנחנו מקבלים מהם חלק מהכספים לטיפול באובדנות, אנחנו נותנים להם לחוסן מסגרות בעוטף עזה. יש הרבה מאוד פעילויות משותפות. פה אנחנו מרכזים את הפעילות הבין משרדית עם משרדים אחרים.

<סתיו שפיר (המחנה הציוני):>
כמה כבר הועבר לחוסן בעוטף עזה מאז החלטת הממשלה? עוד מעט תהיה עוד העברה לזה.

<חנן פריצקי:>
החלטת ממשלה על עוטף עזה – כרגע יש לנו שני חלקים שם: מיליון וחצי שקל ו-375. את שניהם אנחנו מעבירים עכשיו.
<סתיו שפיר (המחנה הציוני):>
מיליון וחצי שקל?

<חנן פריצקי:>
מיליון וחצי שקל בהחלטה - - -

<סתיו שפיר (המחנה הציוני):>
החלטה של "צוק איתן"?

<חנן פריצקי:>
ועוד 375 בהחלטה 2156, ומיליון וחצי בהחלטה 1561.

<סתיו שפיר (המחנה הציוני):>
ההשלמה היא של משרד הבריאות?
<חנן פריצקי:>
כן, כן.

<סתיו שפיר (המחנה הציוני):>
כמה?

<חנן פריצקי:>
לא זוכר את החלק של משרד הבריאות.

<סתיו שפיר (המחנה הציוני):>
זה כל החלק של משרד הרווחה?

<חנן פריצקי:>
זה החלק שלנו. כן. חוץ מזה, אנחנו - - -

<סתיו שפיר (המחנה הציוני):>
זה לא היה 6 מיליון?

<חנן פריצקי:>
רגע. חוץ מזה, יש לנו 625 אלף שקל שאנחנו מעבירים אצלנו בפעילות שלנו, אבל זה החלק שלנו בעניין.

<סתיו שפיר (המחנה הציוני):>
חוץ מזה שהיא גם למרכזי חוסן או לא? לא הבנתי, ה-625 זה גם - - -

<חנן פריצקי:>
זה חוסן שאנחנו משלמים בתוך התקציב שלנו ומעבירים לרשויות המקומיות.

<סתיו שפיר (המחנה הציוני):>
בסך הכול 2.5 מיליון שקל?

<חנן פריצקי:>
זה החלק שלנו. כן.

<סתיו שפיר (המחנה הציוני):>
בחלק בהחלטה היה יותר גבוה. זה היה שישה ושישה. למה - - -

<היו"ר משה גפני:>
משרד הבריאות צריך להוסיף. סתיו, אני מטפל בזה.

<סתיו שפיר (המחנה הציוני):>
בסדר, אני שואלת. אני עוזרת לך לטפל בזה.

<חנן פריצקי:>
סליחה, מה השאלה?

<סתיו שפיר (המחנה הציוני):>
למה מרכזי חוסן - - -

<היו"ר משה גפני:>
- - - זה מופיע אצלי - - -

<חנן פריצקי:>
לא יודע להגיד לך. לא יודע את הנתון.

<היו"ר משה גפני:>
טוב. מר פריצקי, אני רוצה לשבח אתכם על דברי ההסבר. אחרי דברי הסבר כאלה יהיה קשה אפילו לסתום כמוני לא להבין על מה מדובר. מי בעד אישור פנייה 147 לוועדה, ירים את ידו. מי נגד? מי נמנע?

הצבעה

בעד הפנייה – פה אחד
פנייה 147 אושרה.

<מכלוף מיקי זוהר (הליכוד):>
רביזיה.

<היו"ר משה גפני:>
קודם כל, הפנייה אושרה. יש רביזיה של חבר הכנסת מיקי זוהר.

אנחנו עוברים ל-148 עד 149. כלכלה.

<יעל לינדנברג:>
הפנייה נועדה להעברת 10,000 אלפי ₪ למשרד העבודה - -
<קריאה:>
10 מיליון.

<יעל לינדנברג:>
זה החלק של העבודה בתוך מה שהיה משרד הכלכלה.

- - עבור תקצוב תוכנית להכשרה ולימודי מקצוע לנשים חרדיות, זאת בהתאם להסכמים הקואליציוניים שכבר הוצגו בעבר. מאחר ובאותה עת טרם הסתיימה הבדיקה המשפטית והמקצועית, טרם הועברו הכספים. כעת, כשגם הגורמים המקצועיים במשרד וגם הגורמים המשפטיים אישרו את ההעברה הזאת, מוגשת הבקשה.

התקציב מיועד לשמש הן עבור לימודי הכשרה מקצועית לבנות הסמינרים בתוך הסמינרים והן לצורך מימון תוכנית המעניקה מעטפת מקצועית לתלמידות החל משלב בחירת תחום הלימודים ועד הליווי לאחר ההשמה שלהן.

<היו"ר משה גפני:>
שאלות?

<סתיו שפיר (המחנה הציוני):>
מה קרה שזה עכשיו מגיע?

<היו"ר משה גפני:>
בגלל שעד עכשיו לא רצו ללמוד מקצוע שם. זו מהפכה אצלנו.

<סתיו שפיר (המחנה הציוני):>
מה קרה שהכסף עכשיו מגיע? למה - - -

<היו"ר משה גפני:>
מה יעשו היועצים המשפטיים עד עכשיו? 
<סתיו שפיר (המחנה הציוני):>
אשמח לדבר על המהות, אם יורשה לנו כאן בוועדה, בשמחה - - -

<היו"ר משה גפני:>
כן, כן. בסדר גמור.

<יעל לינדנברג:>
עכשיו הסתיימה הבדיקה המשפטית והמקצועית במשרד - - -

<סתיו שפיר (המחנה הציוני):>
אנחנו בעד - - -

<מיקי רוזנטל (המחנה הציוני):>
אנחנו בעד הדבר הזה. אנחנו לא נגד, למרות שאלה כספים קואליציוניים.

<היו"ר משה גפני:>
זה גם לא צריך - - -

<עודד פורר (ישראל ביתנו):>
אני אשאל ככה, כמה זמן הטופס היה מוכן על שולחנו של הממונה על התקציבים - -

<מיקי רוזנטל (המחנה הציוני):>
כן. זו השאלה. בדיוק.

<עודד פורר (ישראל ביתנו):>
- - וחיכה להגיע לוועדת הכספים.

<סתיו שפיר (המחנה הציוני):>
השאלה היא קצת יותר מזה. תקציב שנשמע כמו תקציב חשוב מאוד, היה צריך להיכנס לבסיס התקציב. לא נכנס – היה צריך לעשות הסכם, לעשות דיל כדי שיעבור כסף למשהו שצריך להיות באינטרס שלכם שיעבור.

<יעל לינדנברג:>
הדבר אושר במסגרת ההסכמים הקואליציוניים - - -

<סתיו שפיר (המחנה הציוני):>
אז עשו דיל. אחר כך לוקח עוד 9 חודשים עד שהדבר הזה יאושר משפטית. אני מנסה להבין מה קורה שם.

<יעל לינדנברג:>
בהתאם להחלטה של היועץ המשפטי לממשלה, כדי להגיש את הפנייה - - -

<סתיו שפיר (המחנה הציוני):>
ברור, ברור. כל זה נכון. צריך להיות איזה פיקוח מעמיק. אני הראשונה שאלחם על זה שיש פיקוח ונלחמת על זה כל הזמן. אני שואלת אתכם אם הייתה בעיה בפנייה, מה קרה? העיכוב נגרם כי מישהו לא חתם על טופס או כי הייתה בעיה בפנייה, כמו שגילינו לא מזמן עם משרד החקלאות. מה הסיבה?
<שירה ברלינר פולג:>
אני מנהלת תחום תעסוקת חרדים במשרד העבודה. חלק מהעיכוב נובע גם, כמובן, מהליכים משפטיים ואחרים וחלק מהעיכוב נבע גם מהפיצול בין משרדי הכלכלה והעבודה שגרם - - -

<עודד פורר (ישראל ביתנו):>
מתי קיבלתם את האישור המשפטי?

<שירה ברלינר פולג:>
לאחרונה. לא היו עיכובים ניכרים, לא במשרד ולא - - -

<היו"ר משה גפני:>
מישהו החליט פה לדרוך לי על היבלות היום?

<סתיו שפיר (המחנה הציוני):>
למה לא הכנסתם את זה לבסיס התקציב?

<יעל לינדנברג:>
יש תקציב ייעודי לכל האוכלוסייה החרדית וגם - - -

<היו"ר משה גפני:>
לא יהיה יותר. לא יהיה יותר. לא יהיה.

<סתיו שפיר (המחנה הציוני):>
את יודעת מה מעניין בתקציבים האלה? הם בתת-ביצוע מטורף. אני מסתכלת עכשיו על התקציב שלכם ​– ביצוע של פחות מ-40%. יש שנים שממש - - - 25%, 20%.

<קריאה:>
- - -

<היו"ר משה גפני:>
מה יוצא לי מזה? מה יוצא לי מזה?

<עודד פורר (ישראל ביתנו):>
אתה יודע למה חלק מזה בתת-ביצוע? בגלל - - -

<היו"ר משה גפני:>
בניגוד למשרדים שלכם - - - יכול לבוא השר והוא מפזר.
<עודד פורר (ישראל ביתנו):>
כשיגיע הכסף הזה בספטמבר למשרד - - -

<קריאה:>
מה עכשיו אתה רוצה?

<היו"ר משה גפני:>
אני לא רוצה כלום. אני צריך לעמוד ולהתחנן כמו עני בפתח - - 

<סתיו שפיר (המחנה הציוני):>
אני אגיד לך - - -

<היו"ר משה גפני:>
- - על דברים חיוניים.

<סתיו שפיר (המחנה הציוני):>
זה תקציב שהוא בתחילת השנה מתחיל בסכום מסוים, מוכפל בהעברות תקציביות - -

<היו"ר משה גפני:>
לא, לא.

<סתיו שפיר (המחנה הציוני):>
- - אבל עדיין הבצוע בסוף שנה 25%.

<היו"ר משה גפני:>
סתיו, הלוואי ואת צודקת. יש את ההסכם הקואליציוני, כתוב הסכום הזה.

<סתיו שפיר (המחנה הציוני):>
גפני, לא הקשבת לתחילת המשפט. אני מדברת על מה שהיה בשנים הקודמות, לא על הסכום הזה. כל שנה, עידוד תעסוקה לנשים חרדיות, גפני, אני מסתכלת על הנתונים עכשיו: בין 25 ל-40 אחוז ביצוע, וכל הכסף גם עובר אחר כך בשינויים תקציביים בכלל. אתם יכולים להסביר לי את הסיבה לזה?
<היו"ר משה גפני:>
לא יהיה יותר.

<סתיו שפיר (המחנה הציוני):>
אתם מבינים שאחר כך זה אומר שעשרות מיליונים שהיה אפשר להעביר באמת כדי לדאוג לאנשים, פשוט נמצאים בקופה, שוכבים בקופה של משרד האוצר.

<היו"ר משה גפני:>
סתיו, בואי נהיה תכליתיים. מי שנמצא פה - - -

<סתיו שפיר (המחנה הציוני):>
לי זה נשמע הדבר הכי תכליתי.

<היו"ר משה גפני:>
שנייה, שנייה. אני אתך לגמרי, אפילו יותר. מי שנמצא כאן עושה את עבודתו, הם לא היועצים המשפטיים. את רוצה לקיים דיון על כל העניין הזה?

<סתיו שפיר (המחנה הציוני):>
נו, גפני, אז תגיד לי איפה מקיימים את הדיון הזה? אני כבר שנים יושבת פה וכל הזמן שומעת שאנחנו - - -

<היו"ר משה גפני:>
מה את רוצה שהם יענו לך? מה?

<סתיו שפיר (המחנה הציוני):>
אני מדברת על הסיפור הזה, על העודפים שמתגלגלים, שמגיעים ל-30 מיליארד שקל בשנה. עודפים שמתגלגלים עם רזרבות סמויות מפה ועד להודעה חדשה.

<היו"ר משה גפני:>
אלה לא עודפים.

<סתיו שפיר (המחנה הציוני):>
רגע. אני לא מדברת על ההסכם הקואליציוני שאתה עשית, שעליו גם שאלתי למה הוא לא בבסיס ועדיין לא קיבלתי תשובה. אבל אני מדברת על זה - - -

<היו"ר משה גפני:>
אני יודע מה התשובה. התשובה: כדי להחזיק אותי בגרון.

<מיקי רוזנטל (המחנה הציוני):>
אבל מה זה עוזר לנו שהיא צודקת?

<סתיו שפיר (המחנה הציוני):>
באותה תקנה שאתה עכשיו מעביר אליה את הכסף - - -

<היו"ר משה גפני:>
נו, מה לעשות? אמרתי: לא יהיה יותר תקציב שאני אצביע עבורו וחברי יצביעו עבורו אם כל הדברים האלה לא יהיו בבסיס.

<סתיו שפיר (המחנה הציוני):>
גפני, תן לסיים. באותה תקנה - - -

<היו"ר משה גפני:>
מה שלא ראוי – שלא יהיה.

<סתיו שפיר (המחנה הציוני):>
גפני, אני באמת חושבת שזה תפקידה של הוועדה. אם לא ועדת כספים, אני לא יודעת מי אמור לעשות את זה. באותה תקנה שאתה עכשיו מעביר אליה כסף למטרה ראויה, כך נשמע, אותה תקנה נמצאת שנה אחרי שנה בתת-ביצוע כשמדובר בתקנה חשובה מאוד מאוד של עידוד תעסוקה לנשים חרדיות.

תת-ביצוע פעם אחר פעם, מה שאומר שעודפי התקציב האלה יתגלגלו מחדש לקופה כל הזמן. הם לא משמשים כדי לשרת אזרחים. אז אני שואלת למה ועדת הכספים לא נכנסת לעומק העניין הזה ומטפלת בזה. זה קורה בסעיף אחרי סעיף בכל דבר.
<שירה ברלינר פולג:>
אני לא יודעת על איזו תקנה מדובר.

<סתיו שפיר (המחנה הציוני):>

אני אגיד לך.

<שירה ברלינר פולג:>
תגידי לי את מספר התקנה. אנחנו לא מכירים תתי-ביצוע. אם הם קיימים, זה נובע מעיכוב לגיטימי בתשלומים. התקנות מחויבות - - -

<סתיו שפיר (המחנה הציוני):>
שנה אחרי שנה. שנה אחרי שנה. זה לא תת-ביצוע של שנה אחת. כל שנה, אני מסתכלת מ-2013. שנה אחרי שנה, כל הזמן תת-ביצוע.

<שירה ברלינר פולג:>
אשמח אחרי זה לבדוק לעומק ולענות לך לגופו של עניין.

<יעל לינדנברג:>
בוצע שינוי בשנת 2014 ולכן זו לא אותה תקנה שאת מסתכלת עליה ב-2013.

<סתיו שפיר (המחנה הציוני):>
אבל זה אותו נושא. זה נשאר. התוכנית השתנתה אבל נשאר אותו נושא ואני - - -

<היו"ר משה גפני:>
טוב, סתיו - - -

<סתיו שפיר (המחנה הציוני):>
- - - בואי תראי לי שלא. מה נתוני הביצוע שעומדים בפנייך?

<שירה ברלינר פולג:>
נבדוק לפי מספר התקנה ונחזור אליך עם הסבר מלא.

<סתיו שפיר (המחנה הציוני):>
מה נתוני הביצוע שעומדים בפניכם? תגידו לי אותם. את אומרת שהדברים שאני לא נכונים, תעמדי עם נתונים אחרים בבקשה.

<יעל לינדנברג:>
- - - בוצע שינוי בתוכנית, לכן אם את מסתכלת על אותו מספר - - -

<היו"ר משה גפני:>
זו לא אותה תוכנית. נכון. היא צודקת בזה.

<סתיו שפיר (המחנה הציוני):>
תוכנית 36420501 - - -

<היו"ר משה גפני:>
סתיו, אי אפשר יותר. הבנו, מיצינו את ההליך הזה.

<יעל לינדנברג:>
חברת הכנסת,  זאת לא התקנה שלנו.

<סתיו שפיר (המחנה הציוני):>
בסדר גמור. אתם רוצים להגיד שנתוני התת-ביצוע לא נכונים? בבקשה. תעבירו לי את רשימת התקנות עם הביצועים מ-2013 ועד עכשיו, כולל כששיניתם תקנה, תראו לי לאיפה שיניתם את התקנה כדי שאני אוכל לעשות את העבודה של סידור הבלגן שעשיתם בתקציב כדי שלא נוכל לפקח עליו ואז תגידו לי שאין תת-ביצוע.
<יעל לינדנברג:>
אני רק אציין שבדברי ההסבר שהוגשו לוועדה אכן ציינו שבאמת חל שינוי במספרי התוכניות.

<היו"ר משה גפני:>
נכון. נכון.

<סתיו שפיר (המחנה הציוני):>
אבל אי אפשר לעקוב אחרי זה. אני יכולה פעם אחת לבקש, גפני? אני חושבת שזה נושא שקרוב ללבך, אפשר פעם אחת לבקש שיעבירו - - -

<היו"ר משה גפני:>
לא. בגלל שאת צודקת, את לא יכולה לבקש. את צודקת. זה שינוי בתכנית. אנחנו ביקשנו שינוי בתוכנית, לא הם. אנחנו ביקשנו שינוי בתוכנית. הוא מופיע עם הסכם. רק במקום לעשות את זה בדצמבר יחד עם התקציב, זה נעשה עכשיו. זה הכול, זה הסיפור. בשנת הלימודים הזאת זה כבר לא יהיה. זה יהיה רק בשנת הלימודים הבאה.

<סתיו שפיר (המחנה הציוני):>
אתה יודע - - - בגלל - - ואז הוא לא יהיה ואז נוצר שוב תת-ביצוע ואז מגלגלים לשנה הבאה ושוב מעבירים את העודף בסוף השנה ושוב אי אפשר לבצע.

<היו"ר משה גפני:>
בסדר. מה שאתם יכולים להעביר, בבקשה תעבירו אלינו. אנחנו ניתן לחברת הכנסת סתיו שפיר.

מי בעד אישור פנייה לוועדה מספר 148 עד 149, ירים את ידו. מי נגד? מי נמנע?

הצבעה

בעד הפנייה – פה אחד
פנייה 149-148 אושרה.

<היו"ר משה גפני:>
הפניות אושרו.

<מכלוף מיקי זוהר (הליכוד):>
רביזיה.

<סתיו שפיר (המחנה הציוני):>
כיף להיות בקואליציה הזו.

<עודד פורר (ישראל ביתנו):>
יש רביזיה של חבר הכנסת מיקי זוהר.
<היו"ר משה גפני:>
טוב. אנחנו עוברים לעודפים. 

<עודד פורר (ישראל ביתנו):>
יש פה נציג של המרכז למיפוי ישראל?

<רחל פיסם:>
אני נציגה.

<עודד פורר (ישראל ביתנו):>
אולי את תעני על שאלה שהלשכה המרכזית לסטטיסטיקה לא הצליחה לענות עליה. אני רוצה לנצל את ההזדמנות, אדוני, שנמצאת פה נציגה של המרכז למיפוי ישראל, מבחינת המיפוי, יכולות המיפוי - - -
<היו"ר משה גפני:>
רגע, הוא צודקת. אתה לא יכול לדבר על מרכז מיפוי ישראל מבלי שאני אומר על מה מדובר. מדובר על בקשה – זה עודפים – בקשה מספר 43004. עכשיו אתה יכול לשאול.

<עודד פורר (ישראל ביתנו):>
אני רוצה לנצל את ההזדמנות אדוני. אולי המרכז למיפוי ישראל יודע למדוד על המפות את המרחק של יישובי הגדר מהגדר ולא לחכות ללשכה המרכזית לסטטיסטיקה.

<רחל פיסם:>
יש לנו את הנתונים האלה.

<עודד פורר (ישראל ביתנו):>
אז מדוע אנחנו לא משתמשים בהם אלא מחכים ללשכה המרכזית - - -

<היו"ר משה גפני:>
בגלל שהחוק מדבר על הלשכה המרכזית לסטטיסטיקה. הוא הגוף המוסמך. למה הם לא יכולים להעביר לנו את זה? העברתם להם את זה?

<רחל פיסם:>
הם לא ביקשו. לנו יש את הנתונים.

<עודד פורר (ישראל ביתנו):>
אולי נזמן אותם שיבקשו פה מהם, ואז הם יתנו להם ואז נוכל לקבל את הנתונים ולתת את הטבות המס ליישובי הגדר כמו שצריך.

<היו"ר משה גפני:>
אני לא בטוח שאפשר, אבל ננסה לראות את זה. אתה היית מנכ"ל, אתה יודע - - -
<עודד פורר (ישראל ביתנו):>
זאת הבעיה.

<שגית אפיק:>
הם מאוד נעזרים - - -

<היו"ר משה גפני:>
במפ"י?

<שגית אפיק:>
כל הזמן הם - - - כל היישובים שהכניסו - - -

<היו"ר משה גפני:>
תגידי בקול. כתוב ברמב"ן שאם את אומרת דבר טוב על מישהו, אז תודיעי לו את זה. תגידי.

<שגית אפיק:>
אמרתי שלגבי חוק הטבות במס אנחנו נעזרים מאוד במפ"י. לאחרונה נכנסו מספר יישובים לרשימת היישובים המוטבים בזכות זה שעבדנו עם מפ"י והם נותנים לנו מענה תוך שעות, יממה. התשובות הן מהירות - - -
<עודד פורר (ישראל ביתנו):>
לכן אני אומר, כמה זמן כילינו פה בשביל הסיפור הזה של הלשכה המרכזית לסטטיסטיקה - - -

<היו"ר משה גפני:>
בסדר, נבדוק את זה. את צודק.

מי מסביר?

<מיקי רוזנטל (המחנה הציוני):>
אתה יודע שאם נאסוף את כל מה שגפני אמר עליו: "נבדוק את זה" או "תעבירו לוועדה" – בכל הבניין של הכנסת לא היו מספיק ניירות ומקום להכיל את מה שאנחנו צריכים לבדוק.

<עודד פורר (ישראל ביתנו):>
ייאמר לזכותו שדווקא - - -

<היו"ר משה גפני:>
יש לך דרך אחרת? למשל, מה שהיא אמרה עכשיו, יש כמה יישובים שחשובים גם לך וגם לי, שנכנסו על ידי רשות המיסים בעקבות העניין הזה של הדיאלוג עם מפ"י למפה של הטבות המס. זה לא שזה נשאר באוויר, אני מטפל בזה. אני מטפל, הלשכה המשפטית מטפלת, אנחנו מטפלים בעניין הזה. זהו.
<מיקי רוזנטל (המחנה הציוני):>
לא התייחסתי דווקא - - -

<היו"ר משה גפני:>
כן, כן. הבנתי, הבנתי, ואתה צודק – הכנסת לא תספיק. צריך עוד בניינים כדי לשים - - -

<מיקי רוזנטל (המחנה הציוני):>
את כל מה שצריך לבדוק.

<היו"ר משה גפני:>
בדיוק. אבל אנחנו מתקדמים לאט לאט.

<מיקי רוזנטל (המחנה הציוני):>
לאט לאט. תיקון עולם, קוראים לזה.

<היו"ר משה גפני:>
כן, בדיוק.

<מכלוף מיקי זוהר (הליכוד):>
- - -

<מיקי רוזנטל (המחנה הציוני):>
אתה יהודי. אתה לא מכיר את המושג תיקון עולם?

<מכלוף מיקי זוהר (הליכוד):>
- - - רפורמי - - -

<היו"ר משה גפני:>
לא. תיקון עולם - - -

<מיקי רוזנטל (המחנה הציוני):>
תגיד לי, השתגעת?

<מכלוף מיקי זוהר (הליכוד):>
- - - להדליק אותו - - -

<היו"ר משה גפני:>
הרגת אותי עכשיו לגמרי.

<מיקי רוזנטל (המחנה הציוני):>
כן. גם אותי.

<יובל טלר חסון:>
הפנייה נועדה להעברת ייתרת עודפים - - -
<היו"ר משה גפני:>
אנחנו הליטאים - - - תיקון עולם - - -

<מכלוף מיקי זוהר (הליכוד):>
יש את זה - - - הזרם הרפורמי - - - מושג של תיקון עולם.

<היו"ר משה גפני:>
לא מכיר. לא יודע.

<מכלוף מיקי זוהר (הליכוד):>
אני אספר לך בהזדמנות - - -

<היו"ר משה גפני:>
לא. תעזוב אותי, אין לי זמן לזה.

<מכלוף מיקי זוהר (הליכוד):>
יש שם תיקון עולם - - -

<היו"ר משה גפני:>
לא מעניין אותי.

<מכלוף מיקי זוהר (הליכוד):>
אני חייב להקריא לך פעם - - -

<היו"ר משה גפני:>
אל תקריא לי פה, בחייך. תקריא לי את העודפים ואל תעשה לי רביזיה.

<מיקי רוזנטל (המחנה הציוני):>
אתה רוצה? יש טקסט - - - גם כן אפשר. אתה רוצה?

<יובל טלר חסון:>
הפנייה נועדה להעברת ייתרת העודפים המחויבים בתקציב המרכז למיפוי ישראל בסך של כ-7 מיליון ₪. מרבית העודפים נועדו למימון של פעילות פרויקטלית ארוכת טווח שמבוצעת על ידי המשרד במסגרת שתי החלטות ממשלה שמרוכזות על ידי - - - לטיוב מידע הנדל"ן הממשלתי.
במסגרת זאת המרכז מתכלל פעילות של כלל גופי הממשלה שמתעסקים בנדל"ן ומשפר את המידע הקיים בידי הממשלה בנושא וגם מנגיש אותו לציבור ובנוסף פעילות של פורום התשתיות לאיחוד כלל המידע התשתיתי יחד עם פעילות תפעול ותחזוקה, שגם היא פעילות, בחלקה, חוצת שנים, שגם בגינה נותרה יתרת עודפים מצומצמת.

<היו"ר משה גפני:>
תודה רבה.

את רוצה להוסיף על הפנייה הזאת?

<רחל פיסם:>
לא. תודה.

<היו"ר משה גפני:>
טוב. עודף מספר 43004, המרכז למיפוי ישראל. מי בעד אישור הבקשה, ירום את ידו. מי נגד? מי נמנע?

הצבעה

בעד הפנייה – פה אחד
פנייה 43004 אושרה.

<מכלוף מיקי זוהר (הליכוד):>
רביזיה.

<היו"ר משה גפני:>
הבקשה אושרה ויש רביזיה של חבר הכנסת מיקי זוהר.

<מיקי רוזנטל (המחנה הציוני):>
אגורה אתה לא נותן, אה? איזה אכזר.

<היו"ר משה גפני:>
טוב, רבותי, סיימנו בעניין הזה. תודה רבה לכם. הישיבה נעולה.

<הישיבה ננעלה בשעה 13:35.>

